جزاك الله جرحا ماجزاك الخير
يل مو ملح شامت عالجرح مشيت
بداعت كل وعد كلته وخلفته وياي
بدوني شلون عايش ادري مامليت؟
أنة دمعي بغيابك شلع الحيطان
ربك ذكرت اسمك جا شلعت البيت
جنت اعذيبي يمي اشحولك دخان
فكر ريتي اختنك دز شهكتك ياريت
مو كتلي الرمح اطباعه مال اسلام
بنيت جروحي كعبه اشبيك ماحجيت ؟
امانة الله هجرك وفة بالطعنات
مادليته جرحي وصاحلي اندليت
الك دزيت صورة وآنه الك ممنون
مو وجهك الضهرك صورة مادزيت
حركت اسنيني وادري سنيني محتركات
مو شغلة وفاء النفطك اشتاقيت
ماذلاني اكلهم من تركني وراح
بس بيناتنه اشكد بعدك انذليت
بلكت...واليمر ...والهسه راح ايعود
ريحة مايرد بيهن امس شميت
وابشرك مابجيت الوحدي ضل وياي
يبجي حسين نعمة من اسمعت رديت
جنت ابجي عليك وايدي بين ايديك
الشهادة الألله هسه ابهجرك انغثيت
ولأن اخذوك مني وطشروه فوكاك
عزرائيل اشوفة بطشت الجكليت
ابغيابك دست واحد انتة بي موجود
اشلون انطاك كلبك لمن انداسيت
جنت متنام هسه اشعلماك اتنام؟
بلا متكلي عمري ابداعتي اتعشيت
اي مو لازم تمر دز جم جرح مرسال
ضوجه... اتلهه بيهن... وحدي اذا ماجيت
تستعمل جنت صح بس قساوة وياي
لكن من رحت ياخي الهه فد حنيــــــت
اسأل بوستك عن عيني يوم اجفاك
وحكهه .. وروح وعدك دمعة مابقيت
من قاموس حجيك الغي آنه اهواك
مو بس كلبي خلص خلص الباكيت